Source: http://www.druckeria.ro/tag/csu-politehnica/
Timestamp: 2019-10-14 23:18:57+00:00

Document:
csu politehnica Archives - Druckeria
UVT Agroland, învinsă la debutul în Divizia A1! În A2, Politehnica rămâne fără set pierdut
Ziua de sâmbătă, 14 octombrie, a consemnat revenirea voleiului feminin timișorean în eșalonul de elită după o absență de 12 ani. A fost un debut cu înfrângere pentru UVT Agroland, întrecută cu 3-1 în deplasarea de la Știința Bacău. Gazdele, pregătite de longevivul Florin Grapă, și-au pus în valoare experiența superioară, în fața unei echipe timișorene în care au evoluat și trei junioare, Larisa Vasilică (18 ani), Petruța Orlandea (18 ani) și Marisa Radu (16 ani), debutante în primul eșalon.
Știința Bacău a câștigat primul set cu 25-17, însă apoi UVT Agroland a revenit și s-a impus în actul secund, cu 25-23. Paradoxal, odată cu egalarea s-a rupt și echilibrul de lângă fileu, formația din orașul lui Bacovia câștigând detașat următoarele două seturi, cu 25-13 și 25-11. Deși a avut momente bune de joc, gruparea de pe Bega a greșit în momente-cheie ale jocului. Conform statisticii partidei, UVT Agroland a avut 16 servicii greșite și tot 16 erori de atac.
„Nu a fost tocmai cel mai bun joc pe care puteam să-l facem. Am avut momente în care am gestionat bine situațiile, dar au fost și momente în care ne-am dezichilibrat total. Dacă este să facem o analiză din punct de vedere tehnic, un număr foarte mare de greșeli ne-a făcut să ne îndepărtăm de adversar. Au fost multe servicii greșite, am greșit nepermis de mult și în atac. În jocul de volei modern, cu o echipă de nivelul Științei, din punctul meu de vedere o formație echilibrată, este greu să faci față în acest fel. Trebuie să facem o analiză obiectivă a meciului, pentru a transforma jocul nostru într-un joc eficient”, a declarat, la final, antrenorul timișorencelor, Bogdan Paul.
UVT Agroland a început disputa de la Bacău în formula Diana Cărbuneanu, Roxana Bacșiș, Diana Balintoni, Andrea Lakovic, Andreea Petra, Ariana Pîrv – Mihaela Ozun (libero). Au intrat pe parcus Daniela Lupescu, Larisa Vasilică, Petruța Orlandea, Marisa Radu și Daria Popa Calotă.
Foto: Peter Bahuczki (timisoreni.ro)
Parcurs perfect pentru Politehnica
În Divizia A2 Vest, fetele de la CSU Politehnica Timișoara au reușit o nouă victorie detașată. În sala „Mircea Albu” din Circumvalațiunii, elevele profesoarei Cerasella Șerban au dispus cu 3-0 de una dintre formațiile noi ale eșalonului secund românesc, Volei Club Deva. Alb-violetele au câștigat detașat primele două seturi, cu 25-18 și 25-14, având unele emoții doar în al treilea act, adjudecat cu 25-23.
CSU Politehnica are două victorii după primele două runde, ambele fără set pierdut, după ce săptămâna trecută dispunea, tot în Circumvalațiunii, de fosta prim-divizionară SCMU Craiova, cu 3-0.
Filed Under: Stire de ultima ora, Volei Timisoara Tagged With: bogdan paul, cerasella serban, csu politehnica, stiinta bacau, uvt agroland, volei club deva
UVT Agroland și CSU Politehnica și-au aflat programul din turneul play-off! Favoritele se înfruntă în prima zi
Formațiile de volei feminin din Timișoara se află la Cluj, acolo unde mâine va începe turneul play-off al Diviziei A2 Vest. UVT Agroland și CSU Politehnica se regăsesc împreună, pentru al treilea sezon consecutiv, în faza finală a seriei vestice din eșalonul secund. În această seară, la ședința tehnică, a fost stabilit și programul turneului, care programează chiar în prima zi duelul dintre formațiile cotate cu șansele cele mai mari pentru participarea la baraj, gazda Universitatea Cluj și câștigătoarea sezonului regular, UVT Agroland.
Iată programul complet al turneului:
Ora 15:00 CSU Politehnica – CSU Oradea
Ora 17:00 UVT Agroland – U Cluj
Ora 12:00 UVT Agroland – CSU Oradea
Ora 14:00 U Cluj – CSU Politehnica
Ora 11:00 UVT Agroland – CSU Politehnica
Ora 13:00 CSU Oradea – U Cluj
Favorită la promovare după prestațiile din sezonul regular e UVT Agroland. Formația pregătită de Bogdan Paul a obținut 11 victorii din tot atâtea posibile în actualul sezon, pierzând un singur punct. CSU Politehnica a obținut calificarea la turneul play-off în urma unui baraj cu CSM Satu Mare și abordează turneul de la Cluj fără presiunea unui obiectiv anume.
Primele două clasate se vor califica la barajul de promovare, unde s-au stabilit deja formațiile calificate din Seria Est. E vorba despre Rapid București și CSM Focșani.
La masculin, turneul play-off al Diviziei A2 Vest se va desfășura la Zalău, de luni până miercuri. CSU UVT Timișoara se numără printre favoritele la accederea în turneul final, celelalte participante fiind CSS 2 Baia Mare, CSM Câmpia Turzii și gazda Volei 2015 Zalău. Programul turneului va fi stabilit duminică seara.
În cazul unei clasări pe primele două poziții, formația timișoreană, pregătită de Sorin Schiesz și Sorin Grădinaru, va participa, pentru al șaselea sezon consecutiv, la barajul de promovare. De altfel, din 2010 începând, unica grupare masculină de volei a Timișoarei a lipsit de la acest turneu final doar în 2012, când activa în Divizia A1. De menționat că, în 2013, echipa care activa la vremea respectivă sub egida clubului CS Universitatea, a obținut promovarea pe teren, însă nu s-a înscris în elită din cauza lipsei unei susțineri financiare minime pentru acest nivel.
Filed Under: Stire de ultima ora, Volei Timisoara Tagged With: bogdan paul, csu oradea, csu politehnica, universitatea cluj, uvt agroland, volei
Primăvara sportivă începe pe apa Begăi! CSM Timișoara, două medalii în prima zi a Campionatului Național de fond
Campionatul Național de fond la canotaj e una dintre puținele tradiții de mare vechime care se păstrează încă în sportul timișorean. Ediția din acest an a obișnuitelor întreceri de 6.000 km le luciul canalului Bega au început sub semnul capriciilor începutului de aprilie. Canotorii care s-au întrecut astăzi, în primele două reuniuni ale concursului, au avut parte de o varietate de fenomene meteorologice, care se schimbau chiar în timpul în care un echipaj parcurgea traseul.
Ploaie torențială, vânt puternic, cer noros și, pentru scurt timp, soare. Sub aceste auspicii meteorologice a debutat astăzi tradiționala întrecere care marchează sfârșitul ciclului de pregătire centralizată de iarnă în canotajul românesc. Campionatul Național de fond reunește, pe apele Begăi, cei mai buni sportivi din țară în momentul de față, această întrecere de anduranță fiind considerată, de ani buni, o bună pregătire pentru canotori în vederea concursurilor de anvergură din timpul anului.
Și de această dată au răspuns invitației organizatorilor peste 300 de sportivi din întreaga țară. Astăzi și mâine sunt zilele dedicate întrecerii pentru seniori și tineret, iar vineri și sâmbătă vor avea loc concursurile destinate juniorilor.
Astăzi s-a desfășurat jumătate din competiția pentru seniori și tineret, iar canotajul timișorean și-a trecut în cont două medalii, ambele în contul Clubului Sportiv Municipal. O medalie de aur a reușirt Alexandru Danciu, la simplu masculin, localnicul parcurgând traseul pe care îl cunoaște atât de bine în 26:32,88.
CSM Timișoara a cucerit și o medalie de argint, prin echipajul de dublu rame fără cârmaci masculin – categorie ușoară, format din David Baloșin și Drajan Raicovici. Cei doi au fost cronometrați cu timpul 25:42,13, fiind depășiți doar de ambarcațiunea clubului CSS Orșova.
Ca orice întrecere de anduranță, nu au lipsit nici peripețiile. Încă din a doua probă a competiției din acest an, un sportiv a intrat la apă. E vorba despre Cosmin Marian Marin, de la Știința Constanța, care s-a răsturnat pe traseu. El a trecut cu mare întârziere linia de sosire (40:46,62), unde a ajuns dezamăgit și, nu în ultimul rând, zgribulit.
Iată medaliații probelor desfășurate astăzi (precum și rezultatele echipajelor timișorene clasate în afara podiumului):
2- M (două rame fără cârmaci masculin)
1. Ștefan Berariu / Florin Lehaci (CSS Orșova) 23:34,56
2. Sabin Baitoc / Mihai Chiruța (Dinamo Niro București) 24:37,03
3. Andrei Lungu / Iulian Nestian (LPS N. Rotaru Constanța) 25:52,51
1x M (simplu masculin)
1. Alexandru Danciu (CSM Timișoara) 26:32,88
2. Cristi Hîrgău (Mureșul Tg. Mureș) 26:57,01
3. Constantin Stăuț (CSM Suceava) 27:04,18
4- F (4 rame fără cârmaci feminin)
1. Mădălina Bereș, Alina Pop, Adelina Boguș, Viviana Bejinariu (Dinamo Niro București) 23:30,50
2. Beatrice Parfenie, Iuliana Buhuș, Andreea Budeanu, Diana Mihai (Dinamo Niro București) 23:56,31
3. Simona Tătaru, Teodora Mândrilă, Andreea Spetco, Ioana Moroșan (CSS Orșova) 25:41,07
4. Patricia Ștef, Georgiana Anculia, Mădălina Petreanu, Nicoleta Hada (CSM Timișoara) 36:02,25
4+ M (4 rame cu cârmaci masculin)
1. Petru Cazacu, Corneliu Curuzan, Alexandru Tănasă, Gabriel Cazacu, Florin Ștefan (CSA Steaua București) 23:30,41
2. Iustin Spânu, Eugen Banciu, Claudiu Mureșan, Mădălin Mihai, Victoria Petreanu (Știința Constanța) 24:03,72
3. Paul Covrig, Aurel Oltean, Dorin Rad, Szilard Faluvegi, Vlad Barta (Mureșul Tg. Mureș) 25:49,36
2- M c.u. (dublu rame fără cârmaci masculin – categorie ușoară)
1. Cosmin Nemciuc, Daniel Gheatău (CSS Orșova) 25:35,91
2. David Baloșin, Drajan Raicovici (CSM Timișoara) 25:42,13
3. Edward Popa, Robert Boboc (CSM Călărași) 25:57,54
4. Casian Pența, Ferencz Kovacs (CSU Politehnica Timișoara) 26:37,18
1xF c.u. (simplu feminin – categorie ușoară)
1. Ionela Lehaci (Dinamo Niro București) 28:23,99
2. Iuliana Mihai (CSM Suceava) 29:49,42
3. Adriana Precupanu (Ceahlăul Piatra Neamț) 31:00,07
1x F (simplu feminin)
1. Ioana Vrînceanu (CSA Steaua București) 27:35,62
2. Nicoleta Pășcanu (Dinamo Niro București) 27:41,56
3. Maria Tivodariu (Dinamo Niro București) 28:06,85
5. Andreea Popa (CSU Politehnica Timișoara) 29:08,03
2- TM (dublu rame fără cârmaci, tineret masculin)
1. Bogdan Bulie, Mugurel Semciuc (CSA Steaua București) 24:34,11
2. Dumitru Bucur, Reinhardt Goldschmidt (Olimpia București) 25:40,22
3. Gabriel Mocanu, Emanuel Săuleanu (LPS N. Rotaru Constanța) 30:21,35
4- M (patru rame fără cârmaci masculin)
1. Bogdan Vlad, Nicu Chelaru, Andrei Bălan, Marian Cireașă (Știința Constanța) 22:23,60
2. Narcis Zaharii, Flavius Scutaru, Andrei Cornea, Ionuț Cojocaru (CN Nicu Gane Fălticeni) 23:00,32
3. Cătălin Simedre, Cosmin Cârpea, Gheorghe Morar, Alexandru Iliuț (CSS Orșova) 23:38,99
4. Robert Niță, Paul Toma, Robert Spiridon, Daniel Spiridon (CSU Politehnica Timișoara) 23:44,96
1x TF (simplu tineret feminin)
1. Iuliana Popa (CSA Steaua București) 27:57,01
2. Andreea Grapinoiu (Ceahlăul Piatra Neamț) 28:38,83
3. Ancuța Bodnar (Dinamo Niro București) 28:38,84
2- F (dublu rame fără cârmaci feminin)
1. Mihaela Petrilă, Denisa Tîlvescu (Dinamo Niro București) 25:24,60
2. Lavinia Țârlea, Laura Oprea (CSA Steaua București) 26:21,97
3. Mădălina Cașu, Adriana Ailincăi (CSM Călărași) 27:32,66
Ultimele două reuniuni ale concursului pentru seniori și tineret au loc mâine, cu începere de la ora 9:00, sosirea fiind la Terasa Flora. La ora 14:00, la Consiliul Județean Timiș, va fi oficiată premierea medaliaților de la ediția din acest an.
Filed Under: Alte sporturi, Stire de ultima ora Tagged With: alexandru danciu, bega, campionatul national de fond, canotaj, csm timisoara, csu politehnica, david balosin, drajan raicovici
VOLEI | UVT Agroland a transferat un centru din Australia; Derby studențesc în Circumvalațiunii
Sophie Godfrey (nr. 4) e cel mai nou transfer al divizionarei secunde UVT Agroland Timișoara (Foto: worldgrandprix.2016.fivb.com)
Iubitorii de volei din Timișoara vor avea de unde alege mâine dimineață, ambele reprezentante ale orașului la feminin urmând să joace pe teren propriu la aceeași oră. Liderul Diviziei A2 Vest, UVT Agroland, întâlnește de la ora 11:00, în sala „Constantin Jude”, fosta prim-divizionară CSM Satu Mare. Tot la ora 11:00, însă în sala „Mircea Albu”, din Circumvalațiunii, CSU Politehnica primește replica formației clasate pe poziția a doua, Universitatea Cluj. Start în 2017 și pentru băieții de la CSU UVT Timișoara, care au programată însă o deplasare deloc facilă, la Câmpia Turzii.
Transfer de la antipozi, via Lugoj
UVT Agroland a oficializat astăzi un nou transfer în perspectiva luptei pentru promovarea în Divizia A1. Clubul timișorean a anunțat, pe site-ul oficial, înregimentarea centrului Sophie Godfrey, o australiancă în vârstă de 29 de ani, care în prima jumătate a campionatului a evoluat în primul eșalon din România, la CSM Lugoj. Noua jucătoare de la „Agro” e componentă a naționalei Australiei, iar în voleiul european a mai evoluat în Franța, la Etente St. Chamond (2012/2013) și în Polonia, la Ostrowiec (2014/2015) înaintea sosirii în România. Antrenorul lui UVT Agroland, Bogdan Paul, a avut ocazia să o vadă la lucru pe Sophie cu ocazia antrenamentelor comune organizate de echipa sa și CSM Lugoj în toamna anului trecut.
Sophie Godfrey a ajuns în aceste zile la Timișoara și ar putea debuta pentru noua sa echipă chiar mâine, la meciul de pe teren propriu, cu CSM Satu Mare. Partida e programată la ora 11:00, în sala „Constantin Jude”.
„Chiar dacă activează în eșalonul secund, acest club este organizat mai bine decât multe echipe din prima ligă, iar antrenamentele sunt pe măsură. Pot să spun că pentru mine nu este un pas înapoi, este un pas în direcția potrivită. Îmi place și Timișoara, am o mulțime de lucruri de văzut și de făcut în acest oraș”, a declarat Sophie Godfrey, pentru site-ul oficial al clubului.
Duel studențesc în Circumvalațiunii
Tot mâine la ora 11:00, în sala „Mircea Albu” din cartierul Circumvalațiunii e programată o întâlnire ce se anunț extrem de disputată. CSU Politehnica – locul 4 înaintea acestei runde – întâlnește a doua clasată din A2 Vest, Universitatea Cluj. În tur, fetele pregătite de Cerasella Șerban au cedat cu 3-0 sub Feleac, în sala „Horia Demian”, însă la capătul unui meci în care au pus probleme formației gazdă: 25-18, 25-20, 27-25.
În prima etapă programată în noul an, alb-violetele nu au reușit să obțină puncte din deplasarea de la Satu Mare (1-3). Meciul de mâine va consfinți revenirea în fața propriilor suporteri a două dintre componentele echipei din sezonul trecut, Iovanka Demian și Andreea Niculiță.
Deplasare grea pentru băieți
În eșalonul secund masculin, CSU UVT Timișoara a stat săptămâna trecută, în prima rundă programată în 2017, astfel că va începe anul cu o deplasare dificilă, pe terenul echipei CSM Câmpia Turzii. În acest moment, voleibaliștii de pe Bega ocupă locul al 3-lea în Divizia A2 Vest, cu 21 de puncte, fiind depășiți cu o lungime chiar de adversara de mâine, care are însă un joc în plus disputat.
Meciul cu CSM Câmpia Turzii are loc pe terenul ardelenilor mâine, la ora 14:00. Victoria e obligatorie pentru băieții lui Sorin Grădinaru, în condițiile în care săptămâna viitoare vor fi vizitați de liderul CSS2 CNE Baia Mare, care în acest moment are un avantaj de patru puncte în fața timișorenilor.
Filed Under: Stire de ultima ora, Volei Timisoara Tagged With: bogdan paul, csu politehnica, csu uvt, sophie godfrey, sorin gradinaru, universitatea cluj, uvt agroland
UVT Agroland, întărită la junioare cu două voleibaliste ce evoluează pentru CSU Politehnica
Cristina Florea soluție pentru postul de coordonator în echipa de junioare a UVT Agroland (Foto © Emanuel Titus Iliesi)
UVT Agroland și-a fixat două obiective importante la nivel de club pentru primăvara acestui an: promovarea în Divizia A1 cu echipa de senioare și câștigarea titlului național în Divizia Junioare. Clubul timișorean a început deja mutările pe piața transferurilor pentru atingerea acestor două țeluri, iar primele mutări oficializate vizează sectorul juvenil.
UVT Agroland a ajuns la o înțelegere cu CSS Bega pentru coordonatoarea Cristina Florea și liberoul Cybill Catargiu. Ambele jucătoare sunt născute în anul 2000 și vor evolua pentru formația pregătită de Bogdan Paul în fazele superioare ale Diviziei Junioare sub formă de împrumut. În a doua jumătate a acestui sezon, cele două jucătoare vor avea dublă legitimare, astfel că în Divizia A2 Vest vor apăra în continuare culorile alb-violete ale clubului CSU Politehnica.
Primele meciuri pentru Florea și Catargiu pentru echipa de junioare de la UVT Agroland vor avea loc în luna februarie, cu ocazia reluării jocurile din Seria G a competiției juvenile. Timișorencele vor întâlni CSS Ștei (deplasare, 19 februarie) și CSS Bega Timișoara (acasă, 5 martie). Datele mai sus menționate ar putea suferi modificări, odată cu reunirea lotului național U18 care își va începe în curând pregătirile pentru Campionatul European. Din lotul lărgit al acestei selecționate fac parte trei jucătoare de la UVT Agroland: Adelina Ungureanu, Bianca Pașca și Florina Murariu.
Cybill Catargiu (nr. 6) va evolua pentru UVT Agroland în Divizia Junioare și pentru CSU Politehnica în Divizia A2 Vest de senioare (Foto: © Emanuel Titus Iliesi)
Filed Under: Stire de ultima ora, Volei Timisoara Tagged With: bogdan paul, cristina florea, css bega, csu politehnica, cybill catargiu, uvt agroland
Filed Under: Stire de ultima ora, Volei Timisoara Tagged With: bogdan paul, cerasella serban, csu politehnica, daniela lupescu, uvt agroland, volei
Sărbătoarea voleiului timișorean: UVT Agroland – CSU Politehnica, „un meci cu o încărcătură emoțională aparte”
Divizia A2 de volei feminin se află în fața primei etape a sezonului regular din seria vestică, în care e programat derby-ul timișorean dintre UVT Agroland și CSU Politehnica. Cele două reprezentante ale Timișoarei din voleiul feminin își dau întâlnire mâine seară, de la ora 19:00, la sala „Constantin Jude”, pentru o partidă care își propune să ofere un meci disputat și n spectacol de calitate publicului.
Bogdan Paul, antrenorul gazdei UVT Agroland, e convins că meciul va fi unul disputat, chiar dacă echipa pe care o pregătește e favorită certă pe hârtie.
„Va fi un meci cu o încărcătură emoțională aparte, așa cum a fost și în tur. Cred că acest derby local înseamnă ceva pentru activitatea voleibalistică a Timișoarei. Indiferent dacă eu consider că diferența de valoare e certă, va fi un meci interesant, în care Poli își va vinde scump pielea. Cu atât mai frumos va fi meciul. Mă bucură că, deși ora la care e programat meciul nu e una ideală performanței, cred că spectatorii vor veni în număr mare, astfel că vom asigura un mediu propice pentru un volei de calitate”, a declarat Bogdan Paul.
În tur, UVT Agroland s-a impus cu 3-1 în fața Politehnicii, după un meci în care formația alb-violetă a opus o rezistență remarcabilă și chiar a fost aproape de a împinge partida în setul decisiv. La vremea respectivă, actualul lider al seriei vestice avea la activ doar câteva antrenamente în formulă completă, însă acum se poate vorbi despre un grup mult mai omogen. „Cu siguranță, lucrurile s-au schimbat față de meciul din tur, iar multe aspecte din echipa noastră s-au îmbunătățit. Pe de altă parte, încă suntem în urmă cu alte detalii tehnico-tactice, dar e important că grupul a devenit mult mai omogen, iar acest lucru se va vedea sâmbătă”, consideră Bogdan Paul.
Antrenorul formației UVT Agroland speră ca publicul să vină în număr cât mai mare mâine seară, la sala „Constantin Jude”. „Ceea ce contează e ca acest meci să reprezinte ceva pentru voleiul timișorean, iar în tribună să fie cât mai mulți oameni. Degeaba ne chinuim noi și Poli să facem ceva din punct de vedere sportiv, atâta timp când nu vine lumea în tribună. E foarte important ca activitatea noastră să fie populară, iar timișorenii să se întoarcă înspre volei”, a mai spus Bogdan Paul.
Și căpitanul formației UVT Agroland, Diana Tătaru, a făcut un apel către iubitorii voleiului din Timișoara să vină în număr mare la derby-ul de mâine seară. „Chiar îndemn publicul și îi rog să vină să ne susțină. Va fi un meci frumos, un meci al Timișoarei, până la urmă, deoarece ambele echipe reprezintă același oraș. E important să facem spectacol, să arătăm volei de calitate, iar lumea să vină, să ne vadă și să se educe în acest sens”, a spus Diana Tătaru.
„Abia așteptăm acest meci, ne-am pregătit toată săptămâna pentru el și cred că am făcut-o foarte bine. Am progresat mult față de jocul din tur cu Poli. Să câștige cel mai bun. Nu cred că mai sunt secrete între noi și Poli, dar important e să ne punem în practică voleiul pe care îl pregătim la antrenamente, să transpunem în meci exact ceea ce știm să jucăm și cred că va fi suficient. Se va vedea exact unde ne aflăm în acest moment de pregătire. Cu siguranță, mai avem mult de lucrat, mai mult de descoperit, cu siguranță putem mult mai mult decât nivelul la care suntem acum. Important e să progresăm de la antrenament la antrenament și de la joc la joc. Facem tot ce ne stă în putință să aducem la nivel maximal această activitate pe care o facem și avem încredere că va fi bine”, a mai declarat coordonatorul formației care conduce seria vestică a Diviziei A2.
Partida UVT Agroland – CSU Politehnica va avea loc mâine seară, de la ora 19:00, la sala „Constantin Jude”. Intrarea spectatorilor va fi liberă.
Filed Under: Stire de ultima ora, Volei Timisoara Tagged With: bogdan paul diana tataru, csu politehnica, timisoara, uvt agroland
Volei feminin | UVT Agroland, de la agonie la extaz în derby-ul cu „U” Cluj; Victorie în trei seturi pentru CSU Politehnica
Cele două reprezentante ale Timișoarei din Divizia A2 de volei feminin au obținut victorii importante ieri, în meciurile susținute pe teren propriu, în urma unor jocuri extrem de disputate. În derby-ul primelor clasate, UVT Agroland a învins cu 3-2 pe Universitatea Cluj, după ce ardelencele au revenit de la 0-2 la seturi. În Circumvalațiunii, CSU Politehnica a bifat trei puncte importante în fața „satelitului” prim-divizionarei CSU Medicina Târgu Mureș, care și-a vândut foarte scump pielea.
În micuța sală a Facultății de Educație Fizică și Sport, UVT Agroland a tranșat în favoarea ei derby-ul favoritelor la promovare cu Universitatea Cluj. Fetele lui Bogdan Paul au început în forță partida și și-au adjudecat primele două seturi, cu 25-18 și 25-13. A urmat însă o revenire spectaculoasă a formației clujene, care a profitat de ezitările timișorencelor din setul 3 (17-25), pentru ca apoi, pe val, să-și adjudece și actul al patrulea (23-25), trimițând meciul în „decisiv”. Gazdele au reușit să gestioneze mai bine setul al cincilea, pe care l-au câștigat cu 15-7. Scor final, 3-2 pentru UVT Agroland, care se distanțează în fruntea Divizie A2 Vest, cu 11 puncte, urmată la o lungime distanță de învinsa sa de ieri, Universitatea Cluj.
Antrenorul Bogdan Paul a utilizat, la formația învingătoare, următoarea formulă: Diana Tătaru, Adelina Ungureanu, Doina Cojocaru, Larisa Vasilică, Daniela Lupescu, Andrea Lakovic; Mihaela Ozun – libero. Au mai intrat: Daria Popa Calotă, Petruța Orlandea, Adriana Melniciuc.
„Toate meciurile contra Clujului vor fi la fel de disputate, sunt absolut convins de acest lucru. Am și declarat înaintea meciului că nu ne va fi ușor și același lucru le-am spus și fetelor după ce am câștigat setul 2. Din păcate, avem multe jucătoare tinere, care în momente dificile ale jocului găsesc mai greu soluțiile cele mai eficiente. Dar e normal să se întâmple acest lucru, sunt meciuri cu o mare încărcătură emoțională, iar fetele trebuie să se rodeze, să treacă prin acest gen de jocuri. Pe de altă parte, au fost greșeli și din partea jucătoarelor cu experiență… e suficient să greșească într-un moment-cheie, pentru ca jocul să se dezechilibreze. Per total, trebuie să înțelegem că nu vom intra fluierând în Divizia A. Va trebui să muncim foarte mult și, dacă vom avea abordări de acest gen și pe viitor, și la turneele care vor urma, nu e deloc în regulă. E un semnal de alarmă pentru noi, mai avem de lucru la multe aspecte. Eu cred că le vom rezolva pe final. Trecând peste faptul că trebuie să avem răbdare, fetele trebuie să înțeleagă că nu se poate așa. Nu a fost vorba de relaxare, ci de lipsă de concentrare. Pentru a putea menține un anumit nivel de concentrare, trebuie să te antrenezi pentru un anumit interval de timp, iar astfel de meciuri, cu tot cu încălzire, duc până la trei ore. Iar noi nu avem la dispoziție mai mult de două ore la sală, la antrenamente. Sper să găsim soluții pe viitor, pentru a ne putea pregăti așa cum e necesar pentru un astfel de nivel”, a declarat, la final, antrenorul formației timișorene, Bogdan Paul.
În sala „Mircea Albu” din Circumvalațiunii, CSU Politehnica a obținut o victorie extrem de importantă, 3-1 cu CSU Medicina II Târgu Mureș, la capătul unui meci extrem de disputat, mai ales în prima sa jumătate.
În primul act, formația din Târgu Mureș s-a menținut la conducere până spre final, însă alb-violetele au reușit să-și adjudece setul: 26-24. Același scenariu și în actul secund, însă de această dată ardelencele nu au mai cedat pe final și au egalat situația la general: 1-1, după 22-25. Fetele pregătite de Cerasella Șerban și-au valorificat experiența superioară și au câștigat, cu scor identic, următoarele două seturi: 25-18 și 25-18.
S-a încheiat 3-1 pentru CSU Politehnica, iar alb-violetele ajung la 9 puncte în clasament și își mențin ultima treaptă a podiumului. Săptămâna viitoare, alb-violetele vor evolua, în deplasare, la CSU Oradea.
Filed Under: Stire de ultima ora, Volei Timisoara Tagged With: bogdan paul, cerasella serban, csu medicina targu mures, csu politehnica, universitatea cluj, uvt agroland
Volei feminin | Etapă dominată de derby-ul UVT Agroland – U Cluj; CSU Politehnica revine în Circumvalațiunii
Mâine se va consuma o nouă etapă în Divizia A2 Vest de volei feminin, cea cu numărul 5. O rundă în care capul de afiș e, fără doar și poate, duelul dintre UVT Agroland Timișoara și Universitatea Cluj, considerate principalele pretendente la promovarea în Divizia A1. Tot pe Bega se mai joacă mâine disputa dintre CSU Politehnica și CSU Medicina II Târgu Mureș, în sala „Mircea Albu” din Circumvalațiunii.
Dacă primul joc pe teren propriu al sezonului, cu modesta Pro Volei Arad, l-a disputat în sala „Constantin Jude”, UVT Agroland se vede nevoită să joace meciul cel mai important al toamnei într-o sală micuță, deloc primitoare pentru spectatori, cea a Facultății de Educație Fizică și Sport, de lângă Universitatea de Vest. Lipsa acută a sălilor destinate marii performanțe (criza de poziții de antrenament și de jocuri, mai bine spus) îl pune pe antrenorul Bogdan Paul în situația de a-și plimba echipa prin întreg orașul pentru desfășurarea unei activități care se dorește a fi de mare performanță.
„Și această săptămână a fost pe fugă, ne mutăm de la o sală la alta, din păcate. Este o problema de care voi aminti de fiecare dată, pentru că ne creează o anumită stare de disconfort. Ne-am pregătit serios, eu cred că vom aborda meciul cu concentrare maximă. Universitatea Cluj este o echipă cu experiență, o echipă care are multe jucătoare din structura de anul trecut, are și două jucătoare străine, o voleibalistă din Ucraina și una din Ungaria. Cred că va fi un meci dificil și cred că rezultatul este deschis, oricine poate câștiga”, a declarat Bogdan Paul, înaintea jocului cu Universitatea Cluj.
Un meci extrem de important și în viziunea liberoului Mihaela Ozun, care în această săptămână a împlinit 24 de ani. Voleibalista sosită de la CSM București speră într-un cadou pe măsură mâine: victoria cu „U” Cluj: „Emoțiile sunt mai mari decât la meciurile anterioare, pentru că întâlnim o echipă mai puternică, așa cum este și a noastră, și sunt sigură că va fi un meci frumos. Vreau să se termine săptămâna cu o victorie, așa cum mi-au promis fetele de ziua mea”.
Meciul cu Universitatea Cluj e, fără doar și poate, cel mai puternic pentru UVT Agroland de la cele din barajul de promovare, desfășurat în luna mai a acestui an. Căpitanul din sezonul trecut, Adelina Ungureanu, a făcut o comparație între ceea ce a fost în primăvară și ce va fi mâine, în compania „studentelor” din Cluj. „Ne-am antrenat foarte bine, îmi simt echipa pregătită pentru acest meci și am încredere că va fi frumos. Aș putea spune că este un test pentru ce urmează, scopul nostru este turneul de promovare. Ținând cont că joacă de mult timp împreună și că echipa vine din prima ligă, probabil că Universitatea ne va pune mai multe probleme decât au făcut-o Pitești și Galați. De când a venit noul antrenor, simt că nivelul a crescut foarte mult. Colegele noi au întărit echipa, este o altă atmosferă și eu zic că ne apropiem de idealurile pe care trebuie să le atingem”, a declarat Adelina Ungureanu.
Partida UVT Agroland Timișoara – Universitatea Cluj va avea loc mâine, de la ora 12:30, în sala de sport a Facultății de Educație Fizică.
CSU Politehnica revine în sala proprie pentru un nou meci în care vizează trei puncte. Fetele pregătite de Cerasella Șerban vor primi vizita satelitului prim-divizionarei CSU Medicina Târgu Mureș, o formație mereu imprevizibilă. În sezonul trecut, formația ardeleană a câștigat sezonul regular în A2 Vest, participând din această postură la turneul play-off, organizat chiar de CSU Politehnica, dar în care nu a avut drept de promovare.
În ultima etapă, alb-violetele au fost învinse cu 3-0 pe terenul Universității Cluj, o formație mult mai experimentată și rutinată la nivelul Diviziei A1. Cu toate acestea, Jasmina Petromăneanț & co. au cedat la mare luptă ultimele două acte. De altfel, setul al treilea a fost adjudecat de clujence în „prelungiri”, cu 27-25.
Partida CSU Politehnica Timișoara – CSU Medicina II Târgu Mureș se va disputa mâine, la sala „Mircea Albu”, de la ora 14:00.
Filed Under: Stire de ultima ora, Volei Timisoara Tagged With: adelina ungureanu, bogdan paul, cerasella serban, csu politehnica, medicina targu mures, mihaela ozun, universitatea cluj, uvt agroland timisoara

References: CSM 
 CSM 
 CSM 
 CSM 

CSM 
 csm 
 CSM 
 CSM 
 CSM 
 CSM 
 CSM 
 CSM 
 CSM